**קבוצת דיון במסגרת יום המכללות 11.2.16**

 ליאור לוטן – משא מתן עם מחבלים

הרצאתו של אלוף מישנה במילואים ליאור לוטן, שהיה בעברו ראש צוות המו"מ המטכ"לי ומשמש כיום כמתאם שבויים ונעדרים מטעם ראש הממשלה, עסקה בהתפתחות ההיגיון של הטרור הבינלאומי והתפתחות מדיניות ממשלת ישראל כלפיו.

בתחילת ההרצאה סקר לוטן את האירועים המרכזיים בשנות ה-70 שהובילו לפעולת אנטבה ואת התפתחות מדיניות ישראל כפי שבאה לידי ביטוי באירועים אלה:

 העיקרון הבסיסי היה - "לא מנהלים מו"מ עם מחבלים" וכך נהגה ממשלת ישראל אל מול חטיפת מטוס אל-על לאלג'יר ב- 1968(עם זאת בפועל שוחררו מחבלים זמן קצר לאחר מכן).

באירוע סבנה (1972) פותח העיקרון כי אם יש אופציה מבצעית – מבצעים. כך ציין יצחק רבין בספרו 'פנקס שירות' וכך גם פעלה ישראל במספר מקרים כולל בנסיון השחרור של נחשון וקסמן (בו נפצע לוטן). עם זאת , כשאין אפשרות כזאת מנהלים משא ומתן אמיתי – כגון זה שהוביל לשחרורו של שייח יאסין.

בארוע מינכן (1972) נוסף עיקרון שלישי: אם בני ערובה ישראלים מוחזקים במדינה שלישית נתבע ממנה לפעול כפי שאנו היינו פועלים.

לאורך ההרצאה לוטן הדגיש את החשיבות בהבנת היגיון של הצד השני (שהוא בהכרח שונה משלנו). התהליך המרכזי אותו הוא מזהה בשלב הראשון הוא המעבר מהגיון אינסטרומנטלי להגיון אקספרסיבי. כלומר יש חשיבות הולכת ופוחתת בשחרור המחבלים עצמם וחשיבות הולכת וגוברת ביצירת ההד התקשורתי והמדיני (בהקשר זה ציין לוטן כי לעסקאות שבויים ונעדרים יש אופי שונה. כיוון שאין אופציה מבצעית אמיתית גדל מספר האסירים המשוחררים).

כך לדוגמא ניתן להסתכל על גרף הדרישות של הפלסטינים בפיגועי המיקוח בשנות ה-70 ולראות שבהדרגה המחבלים דרשו שחרור אסירים במספרים הולכים וקטנים. זאת, כיוון שעיקר מטרתם הייתה להביא למשא ומתן עם ישראל ובכך להביא את ישראל להכיר בהם. באירועי מינכן ביקשו הפלסטינים לגרום לכך שכל העולם יצפה בשידור חי ויעניק תשומת לב לסוגיה הפלסטינית. אירוע סבוי נתפס גם הוא כ"פיגוע אסטרטגי" שבא למנוע את המשך תהליך המשא ומתן שהוביל קיסינג'ר בשעתו, כל עוד לא תהיה התחשבות בדרישות אש"ף.

בהמשך ההרצאה התפתח דיון מעניין בסוגיה האם יש לקבוע "מחירון" לשחרור מחבלים בעת משא ומתן, וזאת בין היתר בהתייחס להמלצות ועדת שמגר. בין החניכים ההיו שטענו בעד מחירון שכן הדבר מסייע ל"גידור" המחיר האפשרי. מנגד היו שטענו (בתמיכת לוטן) שיש להימנע מלקשור את ידיו של הקברניט וכי יש לאפשר בחון גם כל מקרה לגופו כולל התחשבות בזהות הנחטף. בהקשר זה, לוטן העלה את השאלה מדוע אנו מוכנים לעשות הכל על מנת לשחרר חייל טרם שהתבצעה חטיפה אך לא מוכנים לעשות זאת לאחר שהייתה חטיפה. השאלה האם קביעת מחירון תשפיע על סיכויי חטיפה עתידיים נשארה פתוחה.

בחלק השלישי של ההרצאה סקר לוטן התפתחות הטרור הבינלאומי בשנים האחרונות ותאר את אירועי תיאטרון מוסקבה (2002) וארועי ביסלאן (2004) שבשניהם הדרישות נגעו למלחמה בצ'צניה ואירוע מומבאי (2008) שמטרתו הייתה להראות שלא ניתן יהיה לקיים חיים נורמאליים.

לוטן טען באירועים בשנים האחרונות הקרב ניטש בין היתר על הלגיטימיות – הן של התוקפים והן של הממשלה (למשל על ידי פינוי פצועים) . הביא כדוגמא את אירוע ההתבצרות בבית לחם בו נטל חלק שבו היה נדרש לתת משהו למתבצרים על מנת לאפשר גם להם לגיטימיות מסוימת על מנת לאפשר להם להיכנע בכבוד. חשוב לפעול מול מדינות תומכות טרור ומימון טרור.

העתיד בתחום פיגועי הטרור יושפע במיוחד ממהפיכת המידע. התפתחות התקשורת המודרנית (המפגעים במומבאי היו בקשר שוטף עם החפ"ק בפקיסטאן) הופכת את הפיגוע ל"תאטרון" –בהתאם להגיון האקספרסיבי. עם זאת, החשש הוא כי בעתיד יתהווה מפנה מהגיון אקספרסיבי להגיון טוטאלי – שיכול לבוא לידי ביטוי למשל ע"י שימוש בחל"כ.

רשם: חיים וקסמן